
ARABAKO LURRALDE HISTORIKOAREN 2020KO EKITALDIKO AURREKONTUEN 2021ERAKO LUZAPEN ARAUBIDEA EZARTZEN DUEN FORU DEKRETU PROIEKTUARI BURUZKO IRIZPENA(AHOLKU BATZORDEAREN 2020KO ABENDUAREN 22KO BILKURA)
IRIZPENAREN XEDEA

Foru dekretu proiektua, zeinaren bidez arautzen baitira Arabako Lurralde Historikoko 2020ko aurrekontuen luzapena 2021eko ekitaldian aplikatzeko irizpideak, urtarrilaren 1etik hasi eta 2021eko aurrekontuak gauzatzeko foru araua indarrean jartzen den arte.
AURREKARIAK
Irizpen honen xedea den foru dekretu proiektua abenduaren 21ean bidali dio Finantza eta Aurrekontu zuzendariak Aholku Batzorde honi.
Proiektuaren hitzaurrean honako hau jaso da:
COVID-19ak eragindako egoera berriak eskatzen dituen gastu lehentasun egokiak ezartze aldera, Arabako Foru Aldundiak 2020ko abenduaren bigarren hamabostaldira atzeratu du 2021erako aurrekontu proiektua aurkeztu eta onestea.
Arabako Batzar Nagusiek 2021eko ekitaldiko aurrekontuak onesteko egin beharreko izapidea 2021eko urtarrileko lehen egunetan egingo da; beraz, ziurrenik ez dira onetsita egongo aurrekontu ekitaldi berria hastean.
Arabako Lurralde Historikoaren Ekonomia eta Aurrekontu Araubideari buruzko abenduaren 18ko 53/1992 Foru Arauaren 87. artikuluak xedatzen duenaren arabera, 2020ko ekitaldiko aurrekontuak automatikoki luzatutzat joko dira, berriak onetsi arte.
Artikulu horrek xedapen oso orokorrak jasotzen dituenez, komeni da haiek garatzea bi helburu hauek erdiesteko: a) Aurrekontu jarduketarako irizpideak finkatzea, eta b) Aurrekontu luzatuaren zuzkidurei eraginkortasun juridikoa ematea haren argitalpen ofizialaren bidez.
Azkenik, hitzaurrean adierazi bezala, Foru Gobernu Kontseiluaren abenduaren 17ko 660/2020 Erabakiaren bidez, onespena eman zitzaion Arabako Lurralde Historikoaren 2021erako aurrekontua betearazteko foru arau proiektuari, eta hura Arabako Batzar Nagusietara bidaltzea erabaki zen.
OINARRI JURIDIKOAK
1.- BATZORDEAREN ESKUMENA
Diputatuen Kontseiluaren martxoaren 30eko 40/1999 Foru Dekretuak 3. artikuluan ezarri zituen Arabako Foru Administrazioko Aholku Batzordearen eskumenak, eta, tartean, honako hauei buruzko irizpenak ematea jaso zen (1.b apartatua): erregelamenduzko xedapenen proiektuak, Arabako Lurralde Historikoaren eskumen esklusibo diren gaiak arautzeko.
Proiektua Arabako Lurralde Historikoaren eskumen esklusibo den gai bati buruzkoa da; izan ere, Autonomia Estatutuaren 37.3 artikuluaren arabera, lurraldeetako foru organoek nolanahi ere, konpetentzia esklusiboak izango dituzte, bakoitzak bere lurraldean, ondoko gai hauei dagokienez:
b) Beren aurrekontuen prestaketa eta onarpena.
Halaber, azaroaren 25eko 27/1983 Legeak, Autonomia Erkidego osorako erakundeen eta bertako lurralde historikoetako foru organoen arteko harremanei buruzkoak, 7.a.4 artikuluan jasotakoaren arabera: 

a) Kondaira lurraldeetako foru erakundeek, bakoitzaren berariazko lege araubideen arabera erabiliko duten aginpide esklusiboa izango dute honako gai hauetan:
4.- Bere aurrekontuak eta kontuak gertatzea eta ontzat ematea, eta bai mailegu eta finantza eragiketak ere, Lege honen II Idazpuruari darizkion moduetan.
Eta Lege horren 8.1.a artikuluak hau xedatzen du:

1.- Kondaira lurraldeen aginpide esklusibo diren gaietan, honako aginte hauek dagozkie kondaira lurraldeei:

a) Araudia, foru erakundeek emandako arauak beste edozeinekiko lehentasunez erabiliz. 

b) Araudigintza.
Azkenik, esan behar da Arabako Lurralde Historikoaren Ekonomia eta Aurrekontu Araubideari buruzko abenduaren 18ko 53/1992 Foru Arauak hau xedatzen duela azken xedapenetatik lehenengoan (Foru Arauaren erregelamendu bidezko garapena): Diputatuen Kontseilua gaitzen da foru arau hau garatu eta gauzatzeko behar diren xedapen guztiak eman ditzan.
Horregatik, proposatzen den erregelamenduzko arauketak, lurralde historikoaren eskumen esklusiboa den gai bat arautzen duenez, Arabako Foru Administrazioko Aholku Batzordearen irizpena behar du.
2.- PROZEDURA
Prozeduraren izapidetzea Foru Gobernu Kontseiluaren maiatzaren 23ko 29/2017 Foru Dekretuak arautzen du. Foru Dekretu horren bidez, onespena ematen zaie xedapen orokorrak egiteko prozedurari, arau inpaktuaren eta genero inpaktuaren txostenak egiteko gidei eta araugintza jarraibideei.
Zehazki, honako hauek izapidetu dira: arloa dela eta eskudun den saileko titularraren prozedura hasteko eta testu arauemailea onesteko ebazpenak (abenduaren 15eko 655/2020 Foru Agindua eta abenduaren 17ko 666/2020 Foru Agindua, hurrenez hurren), arau inpaktuari buruzko txostena (abenduaren 18koa) eta genero inpaktuaren aurreko ebaluazioari buruzko txostena ematea (abenduaren 16koa, Berdintasun Zerbitzuak abenduaren 18an egiaztatua) eta Aholku Batzorde honi irizpena eskatzea (abenduaren 21ean).
Arau inpaktuaren txostenean, 29/2017 Foru Dekretuak 14.3.c artikuluan eskatzen duenaren falta nabaritu da, alegia, analisia, ikusteko araugintzako proposamena nola egokitzen zaion eskumen banaketaren ordenari.

Irizpen eskaera Finantza eta Aurrekontu zuzendariak sinatu du, hura baita organo eskuduna, Arabako Foru Administrazioaren Aholku Batzordea sortzen eta haren erregelamendu organikoa onesten duen martxoaren 30eko 40/1999 Foru Dekretuak 17. artikuluaren 1. apartatuan aurreikusitakoarekin bat etorriz.

Proiektua onesteko eskumen organikoa, bestalde, Foru Gobernu Kontseiluari dagokio, Arabako Foru Aldundiaren Antolaketa, Funtzionamendu eta Araubide Juridikoaren abenduaren 18ko 52/1992 Foru Arauak 7.2 artikuluan xedatutakoaren arabera, zeinak organo horri ematen baitio ardura foru arauak garatzeko erregelamenduak onesteko, bai eta 53/1992 Foru Arauaren azken xedapenetatik lehenengoan xedatutakoaren arabera ere.

Bestalde, Aholku Batzorde honek premiaz izapidetzeko, betetzat jo behar da 40/1999 Foru Dekretuaren 20. artikuluak xedatutakoa. Hau xedatzen du: Kontsulta premiatasunez egiten denean, gehienezko epea hamabost egunekoa izango da irizpena emateko. Premiatasuna diputatu nagusiak neurtuko du edozein kasutan, kontsulta egiten duen organoak horretarako egindako proposamen motibatua ikusirik. Ez da izapidetu arrazoitutako proposamena baina bistakoa da Foru Gobernuak aurrekontu proiektua onetsi zuen dataren eta luzapen aldiaren hasieraren artean kontsulta premiaz baino ezin dela izapidetu Aholku Batzordearen aurrean.
Horren ondorioetarako, gogorarazi behar da Arabako Lurralde Historikoaren Ekonomia eta Aurrekontu Araubideari buruzko abenduaren 18ko 53/1992 Foru Arauak 30. artikuluan jasotakoaren arabera, ekonomia ekitaldia edo aurrekontu ekitaldiak bat etorri behar duela urte naturalarekin, eta beste hau xedatzen du foru arau horrek 871. artikuluan: Ekitaldi bati dagozkion aurrekontuak ekitaldi hori hastean indarrean sartzen ez badira, aurreko ekitaldikoak era automatikoan luzatuta geratuko dira, berriak onartu arte.

Aurreko kontsulta publikoaren izapideari dagokionez, hau dio 29/2017 Foru Dekretuaren 10. artikuluak: Izaera orokorreko xedapenak egiteko prozeduretan, honako kasu hauetan ez da egingo aurretiazko kontsulta publikoaren izapidea, aurreko artikuluan aipatutakoa: a) Xedapenek aurrekontuei edo antolaketari buruzko arauak ezartzen dituztenean. Eta entzunaldiaren eta jendaurreko informazioaren izapideari dagokionez, beste hau xedatzen du foru dekretu horrek 13.4 artikuluan: Araugintzako proiektuak eta aurreproiektuak entzunaldiaren eta jendaurreko informazioaren izapidea egin beharretik salbuetsiko dira aurrekontuei buruzko arauenak direnean.
Arautze egokiaren printzipioei dagokienez, proiektuak betetzen ditu printzipio hauek: beharraren eta eraginkortasunaren printzipioa (interes orokorreko arrazoien bidez justifikatuta dago, lortu nahi diren helburuak identifikatzen ditu eta helburu horiek betetzeko bitartekorik egokiena da), proportzionaltasunarena (aukerarik egokiena da eta ez dago beste neurririk proposatutakoek baino betebehar gutxiago ezarriko dituenik edo eskubideak gutxiago murriztuko dituenik), segurtasun juridikoarena (proiektua bat dator ordenamendu juridikoarekin, eta horrela sortu ahal izango da arau esparru egonkorra, aurreikus daitekeena, integratua, argia eta ziurra, hartzaile diren pertsonek erraz ezagutu eta ulertzeko modukoa), gardentasunarena (Arabako Foru Aldundiak aurrekontu arauetarako eta haiek egitean erabilitako agirietarako irispide erraza, unibertsala eta eguneratua ematen du, gardentasunari buruzko berariazko foru araudia betez), eta efizientziarena (proiektuak zama administratibo erantsiak edo premiagabekoak saihesten ditu, eta haien aplikazioan baliabide publikoen kudeaketa arrazionalizatzen du).

Azkenik, urteko araugintza planari dagokionez, proiektua bertan agertzen ez denez, proiektua egiteko prozedura hasteko ebazpenak justifikatzen du ezinezkoa dela aurreikustea urtebetez baino gehiagoz ez dela indarrean jarriko ekitaldi bateko aurrekontua, eta arautze hori premiazkoa edo beharrezkoa dela.
Ondorioz, prozeduraren izapidetzeak betetzen ditu xedapen orokorrak egiteari buruz indarrean dauden arauak.

3.- LEGEZKOTASUN PRINTZIPIOA ETA PROIEKTUAREN EDUKIA

Alderdi biak aztertzen dira orain, Arabako Foru Administrazioaren Aholku Batzordea osatu eta haren erregelamendu organikoa onesten duen martxoaren 30eko Diputatuen Kontseiluaren 40/1999 Foru Dekretuaren 4. artikuluan xedatutakoaren arabera. Hau dio:   

Foru Administrazioaren jarduera legeari eta zuzenbideari lotzen dela bermatzea batzordeari dagokio, bere aholkularitza-eginkizunaren barruan. Bere irizpidean uzten diren egitasmo eta ekintzak ordenamendu juridikoarekin bat datozen ala ez ikusi behar du.  

a) Oro har, aurrekontuen legezkotasun printzipioari buruz.
Aurrekontuen luzapenaren araubide juridikoa Konstituzioaren 134.4 artikuluan dago aurreikusita. Hau xedatzen du estatuko aurrekontu orokorrei buruz: Aurrekontuen legea kasuan kasuko ekitaldi ekonomikoaren lehen egunerako onesten ez bada, ulertuko da aurreko ekitaldiko aurrekontuak zuzenean luzatu direla, berriak onetsi arte.
Auzitegi Konstituzionalak adierazi duenez (3/2003 Epaia, 2003ko urtarrilaren 16koa, 2872/2002 errek.): Izan ere, aztertutako Espainiako Konstituzioaren 134. artikuluaren testutik, printzipioz, bertan jasotako arauen zuzeneko xedea estatuko erakunde bat arautzea dela ondorioztatzen bada ere, halako moldez non «estatuko erakundeak arautzen dituzten Konstituzioaren manuetatik ezin zaizkien, besterik gabe, ondorioztatu, analogiaren bidez, arauak eta aplikatzeko printzipioak autonomia erakunde homologoei», argi dago Konstituzioko zenbait arau eta printzipio daudela, estatu nahiz autonomiako aurrekontu erakunde ororen predikagarri direnak. Ildo horretan, esan dugu autonomia erakundeei aplikatzen zaien arauketa —kasu honetan, Euskal Autonomia Erkidegoaren aurrekontuari—, ez dela bakarrik haien autonomia estatutuetan, Konstituzioaren esparruaren barruan, estatuaren eta autonomia erkidegoen eskumenak mugatzeko emandako estatuko legeetan [bereziki LOFCA] eta bereziki autonomia erkidegoei zuzendutako Konstituzioko arau eta printzipioetan jasotakoa, ezpada, «noski, estatua, zentzu zabalean ulertuta, eratzen duten botere publiko guztiei aplikatzen zaizkien Konstituzioko arau eta printzipioetan» jasotakoa ere (Auzitegi Konstituzionalaren 116/1994 Epaia, apirilaren 18koa, 5. oinarri juridikoa, Nafarroako 1985erako aurrekontu orokorrei buruzkoa; baita Auzitegi Konstituzionalaren epai hauek ere: 174/1998, uztailaren 23koa, 6. oinarri juridikoa; 130/1999, uztailaren 1ekoa, 5. oinarri juridikoa; 180/2000, ekainaren 29koa, 5. oinarri juridikoa; eta 274/2000, azaroaren 15ekoa, 5. oinarri juridikoa).
Auzitegi Konstituzionalaren doktrinak gogoratzen duenez, aurrekontuak herritarren ordezkarien berariazko baimen bat dira, gastu publikoei berariaz dagokienez, eta egutegiko urteari buruz bakarrik, 53/1992 Foru Arauaren 27. eta 30. artikuluek ere jasotzen dutenez:
27. artikulua.- Kontzeptua
1.- Arabako Lurralde Historikoko Aurrekontu Orokorrak edo Arabako Aurrekontu Orokorrak Arabako Lurralde Historikoko foru sektore publikoak, ekonomi edo aurrekontu ekitaldi bakoitzean, egingo duen jarduera ekonomikoa zuzentzen duen programako erabakien multzoaren adierazpen formala dira, agiri bidez, finantza eta kontabilitate terminoetan azalduak.
2.- Arabako Aurrekontu Orokorrak honako hauek dira:
a) Foru Herri-Ogasuna osatzen duten Erakundeen aurrekontuak, doazkion diru-sarrera eta gastuen zerrendak dituztenak, horietan bermeak ematea eta doakion zorpetze-mugak agertu beharko direlarik.
b) Gai honi dagokionez herri-arloko zuzenbideaz araupetzen diren Foru-Erakunde Publikoen bermeak ematearen gehienezko muga Foru-Erakunde Publikoen aldetik.
c) Gai honi dagokionez herri-arloko zuzenbideaz araupetzen diren Foru-Erakunde Publikoen gehienezko zorpetze-muga.
30. artikulua- Indarraldia
Ekonomia-ekitaldia edo aurrekontuaren ekitaldia eta egutegi-urtea batera doaz.
Era berean, proiektuaren aldez aurretiko onespenaren abenduaren 17ko 666/2020 Foru Aginduaren azalpen zatian jasotakoaren arabera, dekretuaren xedea da luzapena aplikatzeko irizpideak arautzea, betiere, batetik, behar den orekari eutsiz aurrekontua erakundeen jarduna bermatzen duen tresna gisa erabiltzearen eta Arabako Batzar Nagusiekiko errespetuaren artean, ekitaldi ekonomikoaren aurrekontua betearazteko kredituak baimentzeko erakunde eskuduna den aldetik eta, bestetik, betez Arabako Foru Administrazioari aplikatzekoak zaizkion arauak, Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoan jasotakoak.
53/1992 Foru Arauaren 87. artikuluak luzapenari buruzko funtsezko kontu batzuk jasotzen ditu:
- Ekitaldi bati dagokion aurrekontua ekitaldiaren hasieran artean indarrean sartu gabe baldin badago, aurreko ekitaldikoa luzatuko da, berez eta besterik gabe.
- Luzapenak ez die eragingo ordea luzatutako aurrekontuari dagokion ekitaldian bukatzeko diren jardute zerbitzuetako egitasmoei dagozkien gastuetarako kredituei.
- Foru Aldundiak bakar-bakarrik diru-laguntza arruntak eman eta kapitaleko eragiketak egin ditzake horiek indarrean dauden xedapen eta hitzarmenen arabera onartuta baldin badaude xedapen eta hitzarmen horietan jasotzen diren zenbateko eta baldintzekin, betiere luzatzen den ekitaldia amaitu baino lehen jasota baldin badaude eta urte bat baino gehiagorako baldin badira. 

- Luzatutako kredituen zenbatekoa eta luzatutako aurrekontuari dagokion ekitaldiko abenduaren 31 bitarteko diru izendapenen kopurua bat bera izango da, eta kreditu eransketak eta gehigarriak aparte izango dira.
- Aurretik hitz emanda zeuden gastuak ere egin daitezke luzapenean. Gastu horiek egiteko muga luzapena egindako ekitaldiari dagokion hitza betetzeko behar dena izango da.

- Aurrekontuetako aldaketa guztiak 53/1992 Foru Arauaren bidez arautuko dira.

Artikulu hori, ordea, ez da aurrekontuaren luzapen araubidearen arauketa osoa eta, beraz, komeni da erregelamendu bidez garatzea aurrekontuak betearazteko esparru seguruagoa emateko.

b) Proiektuaren eduki zehatza
- 1. artikulua (Xedea). Luzapenaren ondorio nagusia eta denbora eremua mugatzen ditu, 53/1992 Foru Arauaren 87.1 eta 30. artikuluekin bat etorriz.

Luzapena 2021eko urtarrilaren 1ean hasi eta, gertatuz gero, ekitaldi horretan aurrekontu berriak onesten direnean amaituko da.
- 2. artikulua (Aurrekontu luzapenaren araubidea). Luzapena arautzen duen 53/1992 Foru Arauaren 87. artikuluari lotzen zaio, besterik gabe, Arabako Lurralde Historikoaren 2020rako aurrekontua gauzatzeari buruzko abenduaren 17ko 24/2019 Foru Arauak xedatutakoa kaltetu gabe, hura izanik, hain zuzen ere, luzatutako aurrekontua.
- 3. artikulua (Aplikazio eremua). Dioenez, luzapena orokorrean aplikatzen zaie, bai aldundiari, bai haren erakunde autonomoei eta foru partzuergoei, bai foru sozietate publikoei eta bai foru fundazioei, haientzat araututakoari eta 53/1992 Foru Arauaren 47.2 artikuluan araututakoari dagokienez.
- Hau dio 4. artikuluak (Luzatutako aurrekontuen zehaztapena eta zenbatekoa):
Luzatutako kredituak eta dagokien zenbatekoa Foru Gobernuaren Kontseiluak zehaztuko ditu, behar den adina aldiz, 2020ko ekitaldiko aurrekontua ixteko eragiketak aurrera egitearen arabera, bat etorriz Ekonomia eta Aurrekontu Araubidearen abenduaren 18ko 53/1992 Foru Arauaren 87.4 artikuluarekin.
Hau dio 87.4 artikuluak:
4.- Luzatutako kredituen zenbatekoa eta luzatutako aurrekontuari dagokion ekitaldiko abenduaren 31 bitarteko diru izendapenen kopurua bat bera izango da, eta aurreko ekitaldietako kreditu eransketak eta kreditu gehigarriak aparte izango dira.
Luzapenaren xedeari datxekion berezko aurreikuspen bat da; izan ere, 2020ko ekitaldiko aurrekontua ixteko eragiketen aurrerapen mailaren arabera ezagutuko dira 2020ko abenduaren 31n behin betiko aurrekontu kontsignazioak.
-5. artikuluak (Luzatutako kredituen araubidea) luzatutako kredituen aurrekontuko araubide juridikoa zehazten du, 53/1992 Foru Arauaren 87.5 artikuluan berariaz jasotako alderdietan (aurretik hitz emanda zeuden gastuak, hitz eman zenean indarrean zeuden baimenen balditzetan) eta artikulu horretan aipatzen ez diren baina izateko arrazoi argia duten beste batzuetan: luzatutako aurrekontuko lotura maila berari eustea, aurreko aurrekontuan zabalgarri zirenak bertan ezarritako mugaraino zabalgarri izaten jarraitzea, eta berariazko ohartarazpen hau: ez dira luzagarriak izango, beste erakunde publiko nahiz pribatuetatik jasotako funtsei dagokien zenbatekoan, 2020ko ekitaldian bakarrik jasoko ziren berariazko sarrerekin guztiz edo partzialki finantzatutako kredituak.
-6. artikuluak (Finantza eragiketen araubidea) adierazten du Arabako foru Aldundiak zein mugataraino itundu ahalko dituen zorpetze eragiketa berriak 2021ean, 63.100.000 euroko zenbatekoaz.
Ez zaio aipamenik egiten Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoari, ezohiko moduan eten baitira 2020 eta 2021erako zerga arauak. Horretarako aukera ematen du Espainiako Konstituzioak, 135.4 artikuluan: Defizit estrukturalaren eta zor publikoaren bolumenaren mugak oso kasu berezietan baino ezin izango dira gainditu; hain zuzen ere, Estatuaren kontroletik kanpo gera daitezkeen hondamendi naturaletan, ekonomia-atzeraldietan edo ezohiko larrialdi-egoeretan, Estatuaren finantza-egoera edo egonkortasun ekonomikoa edo soziala nabarmen kaltetzen baldin badute eta Diputatuen Kongresuko kideen gehiengo osoak hala erabakitzen badu.
Ildo berean, honako hau xedatzen du Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoak 11.3 artikuluan: Salbuespen gisa, Estatuak eta autonomia-erkidegoek egiturazko defizitean erori ahal izango dute, natura-hondamendiak, atzeraldi ekonomiko larria edo herri-administrazioen kontrolari ihes egiten dioten eta haien finantza-egoera edo iraunkortasun ekonomikoa edo soziala nabarmen kaltetzen duten aparteko larrialdiko egoerak gertatzen direnean, betiere Diputatuen Kongresuko kideen gehiengo absolutuak onartuz gero egoera horietakoren bat gertatu dela. Aldi baterako desbideratze horrek ezin du arriskuan jarri epe ertainerako zerga-iraunkortasuna.
Diputatuen Kongresuaren 2020ko urriaren 20ko osoko bilkuran onespena eman zitzaion Ministroen Kontseiluaren urriaren 6ko erabakiari, zeinaren bidez Diputatuen Kongresuari eskatu baitzitzaion aitor zezala Espainia pandemia bat jasaten ari zela. Horrek esan nahi du aparteko larrialdi egoera bat dagoela, kasu horietan egiturazko defizitaren eta zor publikoaren bolumenaren mugak gainditzea ahalbidetzen duen aurreikuspen konstituzionala aplikatzeko.
Bestalde, 2020ko gauzatze arauan baimena eman zitzaion Araba Garapen Agentzia SAri zorpetze eragiketak ituntzeko, baina 2021eko aurrekontu proiektuan ez da halakorik jaso.

Gainera, ezarri da Ogasun, Finantza eta Aurrekontu Sailak diruzaintzako unean uneko zailtasunei aurre egiteko behar diren finantzaketa eragiketak formalizatu ahal izango dituela, aurrekontu araudian ezarritako moduan. COVID-19aren pandemiaren ondoriozko ezohiko inguruabarrak direla eta, uztailaren 17ko 12/2020 Foru Arauaren bidez aldatu egin da abenduaren 17ko 24/2019 Foru Araua, Arabako Lurralde Historikoaren 2020rako aurrekontua gauzatzeari buruzkoa, zeinaren bidez Arabako Lurralde Historikoaren aurrekontu orokorretako diru sarrera arrunten ehuneko hamarrera mugatu baitzen 2020ko ekitaldian formalizatu beharreko epe laburreko kreditu edo maileguen eragiketa pasiboen saldo bizia.

-7. artikuluak (Langileak) dio, langileen kudeaketaren arloan, indarrean jarraituko dutela, aplikagarri diren heinean, 2020rako Aurrekontua Gauzatzeko abenduaren 17ko 24/2019 Foru Arauak V. tituluan jasotako xedapenek.
-8. artikuluak (Ondasun arruntak eta zerbitzuak erostea) ez ditu urratzen 53/1992 Foru Arauaren 87.2 artikuluaren aurreikuspenak, zeinak xedatzen baitu luzapenak ez diela eragingo luzatutako aurrekontuaren ekitaldian amaitzen diren zerbitzu edo programa funtzionalei dagozkien gastuetarako kredituei; izan ere, kontrako kasua jasotzen du, hain zuzen ere: Foru Administrazioaren funtzionamendurako eta haren eskumenak erabiltzeko beharrezkoak diren zerbitzu eta programak.
-9. artikuluak (Finantza gastuak eta finantza pasiboen aldakuntza) 53/1992 Foru Arauaren 87. artikuluaren 5. apartatuaren zehaztapen bat jasotzen du (Aurretik hitz emanda zeuden gastuak ere egin daitezke luzapenean, hitz eman zenean indarrean zeuden baimenen baldintzetan), halako moldez non Arabako Foru Aldundiak 2021eko ekitaldia hasi aurretik baimendutako finantza eragiketetatik datozen gastuak edo Foru Dekretu honen 6. artikuluan xedatutakoaren arabera ekitaldi honetan ituntzen direnak egikaritu ahalko dituen.

-10. artikuluak (Dirulaguntzak eta transferentziak) 53/1992 Foru Arauaren 87.3 artikuluan dirulaguntza arruntei edo kapital eragiketetarakoei buruz adierazitakoaren errepikapen hutsa egiten du, dirulaguntza horiek luzatzen den aurrekontu ekitaldia amaitu aurretik sinatutako xedapen eta hitzarmenen arabera eman badira eta haien urte anitzeko eraginkortasuna aurreikusita badago. Ez da aipatu dirulaguntza eta transferentzia izendun arruntak zein kapitalekoak gauzatzeko baldintza izango dela 2020ko ekitaldiko aurrekontuan sartuta egotea.

Halaber, proiektuak onartzen du Gizarte Ongizaterako Foru Erakundeak kudeatutako familientzako transferentziei dagozkien aldizkako sortzapeneko prestazio ekonomikoak sartzea, dagokien araudia aplikatuta ateratzen den zenbatekoan.

Erakunde konpromisoetarako 2021erako aurreikusitako zenbatekoa txikiagoa denez 2020ko zenbatekoa baino (eta, beraz, luzatu ahalko da), xedatu da konpromisoetatik eratorritako betebeharrak ez direla gauzatuko luzatutako zenbatekoan, baizik eta zenbateko honetan: kupoari eta aurrekontu orokorrak finantzatzeko Euskal Autonomia Erkidegoari egindako ekarpenei buruz Batzorde Mistoak eta Herri Dirubideen Euskal Kontseiluak hartutako erabakietan zehaztutako zenbatekoa. Arabako Toki Erakundeak Finantzatzeko Foru Funtsaren eta Obra eta Zerbitzuen Foru Planaren kontzeptuengatik Arabako toki erakundeei egindako transferentziei dagokienez, bere araudiaren kalkulu arauak aplikatzearen ondorio da zenbateko txikiagoa.

Azkenik, aurreikusi da transferentzia arruntak eta kapitalekoak egitea foru sektore publikoko gainerako entitateei eta berak bazkide gisa edo antzerako beste moduren batean parte hartzen duen beste entitateei.

-11. artikuluak (inbertsio errealak) berritzeko eta mantentzeko inbertsio gastuak baino ez ditu baimentzen eta, ondorio horietarako, ulertzen da halako gastuak direla Foru Administrazioak ondo funtzionatzeko eta bere eskumenak erabiltzeko beharrezkoak direnak.  Baina aurreko ekitaldietan konprometitutako inbertsioen aipamena ere jaso da.
-12. artikuluak (Finantza aktiboen aldakuntza) gastu hauek baino ez ditu onartzen: bere momentuan indarrean zeuden baimenen arabera lehenago hitzartutako finantza aktiboetako gastuak, 2021eko ekitaldiari eta hurrengoei dagokien konpromisoa betetzeko behar den kopuruan, eta foru sozietate publikoen eta parte hartzen den beste sozietateen finantza oreka bermatzeko gastuak.
-13. artikuluak (Batzar Nagusiei jakinaraztea) dio aurrekontuaren luzapen aldian Arabako Batzar Nagusiei bidaliko zaiela 53/1992 Foru Arauan (131. artikuluan) aurreikusitako informazioa.
-Lehenengo xedapen gehigarriak aurreikusten du luzapenak dirauen bitartean aplikagarria dela 53/1992 Foru Arauaren 70. artikuluan gerora hartutako eskumenei buruz xedatutakoa ere, eta xedatzen du Ogasun, Finantza eta Aurrekontu Sailak dagozkien aurrekontu aldaketak egiteko espedienteak izapidetuko dituela, haiek behar bezala finantzatzen direla bermatzeko.

-Bigarren xedapen gehigarriak ahalbidetzen du kreditu gaitzeak egitea honako hauek eguneratzeko: langile funtzionarioen, lan kontratudunen eta aldi baterakoen eta goi kargudunen ordainsari osoak, prezioa eta/edo kostuak berrikusi eta/edo eguneratzea eskatzen duten kontratuen edo lankidetza hitzarmenen prezioak, eta Gizarte Ongizaterako Foru Erakundeak kudeatutako familientzako transferentziei dagozkien aldizkako sortzapeneko prestazio ekonomikoak.

Antzera aurreikusten du foru erakunde autonomoentzako eta foru partzuergoentzako transferentzien eta foru sozietate publikoentzako zein partaidetzako erakundeentzako kreditu zuzkiduren eguneratzea, kontratu eta/edo hitzarmenen zenbatekoak eguneratzeko eta, hala behar denean, langileen gastuak handitzeko.

Aitzitik, ez du gaikuntzarik aurreikusten erakunde konpromisoak eguneratzeko —kupoa, ekarpenak, transferentziak Batzar Nagusiei, Arabako Toki Erakundeak Finantzatzeko Foru Funtsa eta Obra eta Zerbitzuen Foru Plana, zeinak dagozkien lege eta arauetan xedatutakoaren arabera egingo baitira—, 2021ean aurreikusi baita erakunde konpromisoetako gastua txikiagoa izango dela 2020an baino.

Halaber, aurrekontua luzatzen zaion ekitaldian osorik eman ez diren zerbitzuak finantzatzeko kredituak eguneratzeko kasua ere aurreikusten du.

-Hirugarren xedapen gehigarriak indarrean uzten ditu Arabako Lurralde Historikoaren 2020rako Aurrekontua Gauzatzeko abenduaren 17ko 24/2019 Foru Arauak lehenengo eta bigarren xedapen gehigarrietan ezarritako zenbatekoak, dirulaguntzen eta transferentzien aurrerakin araubideari dagokionez.  
Halaber, 24/2019 Foru Arauak laugarren xedapen gehigarrian xedatutakoari eusten dio, Arabako toki erakundeek itundu beharreko epe luzeko kreditu eragiketei dagokienez.
-Laugarren xedapen gehigarriak aurreikusten du sozietate publikoek eta foru fundazioek dirulaguntzak gauzatu ahalko dituztela, 10. artikuluan ezarritako baldintzetan.

“Dirulaguntzak” esapidearen ordez “kontraprestaziorik gabeko diruzko emateak” erabiltzea proposatzen du, Arabako Lurralde Historikoaren Dirulaguntzei buruzko urriaren 19ko 11/2016 Foru Arauak 2.2 artikuluan xedatutakoa kontuan hartuta.
Azkenik, azken xedapenetatik lehenengoak Ogasun, Finantza eta Aurrekontu Saileko titularra gaitzen du Foru Dekretu hau garatu eta egikaritzeko behar diren xedapenak emateko, eta azken xedapenetatik bigarrenak indarrean jartzea arautu eta aurrekontuaren luzapen aldiaren denbora eremua errepikatzen du.
Azken batean, proiektuan sartutako manuak aztertuta ez da ezein kasutan ikusten haren edukiak 53/1992 Foru Arauaren 87. artikuluan edo Konstituzioko printzipioetan edo araubide horri edo aurrekontuen legezkotasunari buruzko konstituzionaltasunaren multzoan definitutako aurrekontuaren luzapen araubidea urratzen duenik.
Proiektuak aurrekontuaren luzapen araubidea errespetatzen du, eta alderdi batzuk baino ez ditu modulatzen, 2020ko ekitaldia amaitu aurretik hartutako konpromisoek bezala, konpromiso horien xedea betetzeko arautegi garapenen bat behar dutenak, aurrekontua betearazteko segurtasun juridiko handiagoa emanez.
ONDORIOAK
LEHENENGOA.- Aholku Batzordeak eskumena dauka Arabako Lurralde Historikoaren 2020ko ekitaldiko aurrekontu orokorren 2021erako luzapen araubidea ezartzen duen Foru Dekretuaren proiektua aztertu eta hari buruzko irizpena emateko.
BIGARRENA.- Irizpenean adierazitakoaren arabera, proiektua zuzenbidearen araberakotzat jotzen da.

